Җыерчыкны бетерү остасы белән фейсбилдинг турында ИНТЕРВЬЮ

	Көзге каршына басып, үзенең йөзендәге кимчелекләрне күзәтмәгән яки җыерчыкларын санамаган хатын-кыз юктыр ул. Вак җыерчыклар барлыкка килгән, бит тиресе сәлперәйгән, яңаклар салынып төшә башлаган, икенче ияк чыгып килә... Кемдер, ниндидер могҗиза көтеп, кыйммәтле крем сөртеп карый, кемдер мимика мускулларына ботокс ясата. Нишләптер беребез дә организмның үз ресурсларына ышанмый. Ә юкка. Аның өчен әллә ни дә кирәкми икән ләбаса, биткә махсус күнегүләр ясап, бит тиресе астындагы мускулларны эшләргә мәҗбүр итү дә җитә. Мондый күнегүләр, кыскача итеп кенә әйткәндә, фейсбилдинг дип атала. Ә аның турында без тулырак итеп фейсбилдинг буенча фитнес-инструктор Лариса Николаевна СТЕПАНОВАдан сораштык.	 – Фейсбилдинг инглиз телендәге бит һәм төзелеш дигән сүзләрдән барлыкка килгән. Ул җыерчыкларны тигезли һәм бит тиресен шома һәм сыгылмалы итә торган күнегүләр җыелмасы. Биткә ясала торган гади күнегүләрдән каршылык күрсәтеп һәм күпмедер көч кулланып ясалуы белән аерыла. – Минем белүемчә, бу чагыштырмача яңа шөгыль... – Казанда аның белән шөгыльләнүчеләр, төркем булдыручылар бер-ике генә дип беләм. Ә гомумән алганда ул узган гасырга ук карый. Әйтүләренчә, Германиянең бер пластик хирургы бер балерина белән танышкан. Балерина булгач, әлбәттә инде, аның гәүдәсе яшь һәм сылу, шома булган. Ә менә йөзенең күп косметика кулланудан, авыр физик күнегүләрдән арыганлыгы сизелеп торган. Гәүдәсе белән балерина үз яшеннән яшь, ә йөзенә караганда олы күренгән. Менә шул хирургны бит өчен махсус гимнастика ясауга этәргән. – Димәк, фейсбилдинг белән шөгыльләнү битне яшәртә? – Әйе. Моның белән даими рәвештә шөгыльләнү 5-15 яшькә яшәртә. Гимнастика ясаганда кан әйләнеше яхшыра, шуның белән бәйле рәвештә битнең төсе яхшы якка үзгәрә, кирәкмәгән май катламы яна, бит тиресе тартыла, мимика җыерчыклары тигезләнә, күз астындагы «капчыклар» югала. Бит тиресе астында, белгәнебезчә, шулай ук мускуллар бар. Алар начар эшләгәнгә, тире салынып төшә. Ә бармаклар белән без битебезнең төрле урыннарына басып, күнегүләр аша мускулларны хәрәкәткә китерәбез. Гади итеп кенә түгел, ә үзебезне жәлләмичә, ныграк итеп басабыз. Гадәттә, фитнеста без гер белән шөгыльләнсәк, монда кул бармаклары белән эш итәбез. Кайбер күнегүләр бөтен кеше өчен дә бер була алмый. Бит төзелеше нинди булуга карап, күнегүнең дә төрлесен тәкъдим итәм. Шуны да әйтәсем килә, без хәтта биткә кремны дөрес сыламау аркасында да үзебезгә үзебез җыерчык кына өстәргә мөмкинбез. Ә фейсбилдинг дәресләрендә биткә массаж да ясарга, кремны дөрес итеп кулланырга да өйрәнәбез. – Даими рәвештә шөгыльләнгән очракта нәтиҗәсен күпме вакыттан күрергә була? – Иң беренче билгеләр ике атнадан күренә башлый. Башкалар да игътибар итәрлек үзгәрешләр исә ике айдан. Ләкин бу нәтиҗәләргә ирешү өчен ялкауланмаска кирәк. Без атнага ике тапкыр шөгыльләнсәк тә, мин һәр кешегә өй эше дә биреп җибәрәм. – Фейсбилдинг белән шөгыльләнүнең билгеле бер вакыты бармы? – Юк. Иртән дә, кичен дә ярый. Көнгә ике тапкыр шөгыльләнү дә комачауламый. Аны телевизор караганда, ванна кабул иткәндә, компьютер каршында утырганда да ясап була. Күнегүләрне эшләгәндә нинди дә булса майлы крем кулланыгыз. Крем ярдәмендә бармаклар яхшы эшли. – Күнегүләрне ничә яшьтән ясый башларга кирәк? – Дәвалаганчы кисәтү яхшырак дигән кебек, 25 яшьтән шөгыльләнә башларга була. Бу яшьтә картая башлауның беренче билгеләре акрынлап күренә башлый. 30 яшькә битнең «арыганлыгы» сизелә. Ә кырыкта инде җыерчыклар да «менә күрәсеңме мине?» дип күзеңә үк чекерәеп тора. Тик бит нервлары бозылган, гипертониядән җәфаланган кешеләр өчен фейсбилдинг тыела. Биткә нинди дә булса операцияләр ясалган булса да, ике еллап күнегүләр ясарга ярамый. – Яшәрергә теләүчеләргә фейсбилдинг күнегүләре күпмегә төшә? – Сигез дәреслек абонемент 1100 сум тора. – Әңгәмәбез ахырында газета укучыларга берәр киңәш тә бирмәссезме? Әйтик, икенче ияктән котылу яки аны булдырмау өчен... – Учның арткы ягы белән ияк астына каты итеп суккалыйбыз. Әйе, каты һәм кискен итеп. Аннары бармак очлары белән һәр миллиметрны чеметеп чыгабыз. Яки булмаса тозлы суга манып сыгылган сөлгене ике ягыннан тотып ияк астына суккалыйбыз. Бу кан әйләнешен яхшырта, тире астындагы май катламын бетерә. Әлеге күнегүләрне кимендә ике минут эшләргә кирәк. 
	Дилбәр ГАРИФ	
Шәһри Казан

	№   |  	


